На основу чл. 52. и 25. Закона о јавним предузећима („Службени гласник РС“, бр. 15/16 и 88/19), члана 37. став 1. тачка 10а) Статута Града Ниша („Службени лист Града Ниша“, бр. 88/08, 143/16 и 18/19) , члана 18. став 4. и 5. и члана 25. Одлуке о оснивању Јавног комуналног предузећа за водовод и канализацију „Наиссус“ Ниш („Службени лист Града Ниша“, бр. 145/16),

Скупштина Града Ниша, на седници од \_\_.03.2023. године, донела је

**Р Е Ш Е Њ Е**

**О ИМЕНОВАЊУ ВРШИОЦА ДУЖНОСТИ ДИРЕКТОРА**

**ЈАВНОГ КОМУНАЛНОГ ПРЕДУЗЕЋА ЗА ВОДОВОД И КАНАЛИЗАЦИЈУ „НАИССУС“ НИШ**

 **I** **Taмара Милић**, мастер инжењер заштите на раду, именује се за вршиоца дужности директора Јавног комуналног предузећа за водовод и канализацију „Наиссус“ Ниш, најдуже до годину дана од дана именовања.

 **II** Вршилац дужности директора Јавног комуналног предузећа за водовод и канализацију „Наиссус“ Ниш има сва права, обавезе и овлашћења која има директор овог предузећа.

 **III** Ово решење објавити у „Службеном гласнику Републике Србије“ и „Службеном листу Града Ниша“, као и на званичној интернет презентацији Града Ниша [www.ni.rs](http://www.ni.rs) .

**О б р а з л о ж е њ е**

Чланом 52. Закона о јавним предузећима („Службени гласник РС“, бр. 15/16 и 88/19) и чланом 25. Одлуке о оснивању Јавног комуналног предузећа за водовод и канализацију „Наиссус“ Ниш („Службени лист Града Ниша“, бр. 145/16) прописано је, између осталог, да се вршилац дужности директора може именовати на период који не може бити дужи од једне године. Вршилац дужности директора мора испуњавати услове за именовање директора јавног предузећа. Такође, вршилац дужности има сва права, обавезе и овлашћења која има директор јавног предузећа.

Чланом 25. Закона о јавним предузећима и чланом 18. Одлуке о оснивању Јавног комуналног предузећа за водовод и канализацију „Наиссус“ Ниш („Службени лист Града Ниша“, бр. 145/16), прописани су услови које лице мора да испуњава да би било именовано за директора предузећа и то :

1) да је пунолетно и пословно способно;

2) да има стечено високо образовање на основним студијама у трајању од најмање четири године, односно на основним академским студијама у обиму од најмање 240 ЕСПБ бодова, мастер академским студијама, мастер струковним студијама, специјалистичким академским студијама или специјалистичким струковним студијама;

3) да има најмање пет година радног искуства на пословима за које се захтева високо образовање из тачке 2);

4) да има најмање три године радног искуства на пословима који су повезани са пословима предузећа;

5) да познаје област корпоративног управљања;

6) да има радно искуство у организовању рада и вођењу послова;

7) да није члан органа политичке странке, односно да му је одређено мировање у вршењу функције у органу политичке странке;

8) да није осуђивано на казну затвора од најмање шест месеци;

9) да му нису изречене мере безбедности у складу са законом којим се уређују кривична дела, и то:

(1) обавезно психијатријско лечење и чување у здравственој установи;

(2) обавезно психијатријско лечење на слободи;

(3) обавезно лечење наркомана;

(4) обавезно лечење алкохоличара;

(5) забрана вршења позива, делатности и дужности...

Чланом 37. став 1. тачка 10а) Статута Града Ниша („Службени лист Града Ниша“, бр. 88/08, 143/16 и 18/19) прописано је да Скупштина Града Ниша, између осталог, именује и разрешава директоре јавних предузећа и јавно комуналних предузећа чији је оснивач Град.

Имајући у виду да је досадашњем вршиоцу дужности директора Горану Милосављевићу истекао мандат, у циљу обезбеђивања услова за несметано функционисање јавног комуналног предузећа, неопходно је именовати новог вршиоца дужности директора предузећа.

 Тамара Милић звање мастер инжењера заштите животне средине на смеру Управљање комуналним системом стекла је на Факултету заштите на раду Универзитета у Нишу 2011. године. Поседује уверење о положеном стручном испиту из области заштите од пожара, стручни испит за обављање послова безбедности и здравља на раду, сертификат о рационализацији пословања органа локалне самоуправе и јавних предузећа са освртом на друштвено одговорно пословање у циљу одрживог развоја и сертификат о корпоративном управљању. У Јавном комуналном предузећу за водовод и канализацију „Наиссус“ Ниш радила је у периоду од 2013. до 2018. године на пословима инжењера изворишта, сарадника са безбедност и здравље на раду, шефа службе за безбедност на раду и заштиту животне средине, шефа пројектног финансирања и шефа службе за безбедност и заштиту; а од 2020. године и на пословима руководица сектора и техничког директора. У Про Тент Обреновац од децембра 2019. године до септембра 2020. године била је запослена као водећи стручни сарадник за безбедност и здравље на раду. У периоду од 2016. године до 2020. године била је члан Општинског већа Градске општине Медијана, а од 2020. године до 2022. године председница Надзорног одбора Јавног комуналног предузећа „Паркинг-сервис“-Ниш. Говори енглески језик. Познаје рад на рачунару.

 На основу наведеног, а имајући у виду да Тамара Милић, мастер инжењер заштите на раду, испуњава услове за именовање вршиоца дужности директора Јавног комуналног предузећа за водовод и канализацију „Наиссус“ Ниш, прописане законом, оснивачким актом и Статутом предузећа, Скупштина Града Ниша донела је решење као у диспозитиву.

ПОУКА О ПРАВНОМ ЛЕКУ:Против овог решења може се поднети тужба Вишем суду у Нишу у року од 30 дана од дана пријема овог решења.

Број:

У Нишу, 2023. године

**СКУПШТИНА ГРАДА НИША**

**Председник**

**др Бобан Џунић**